कैराना जैसा ही बिहार में एक कस्बा है मोकामा, वहाँ भी पिछले कोई तीस वर्षों से पलायन, विशेष रूप से व्यापारियों का, जारी है। मोकामा छोड़ने वालों की सूची बनाई जाए,तो वह कैराना से कहीं बड़ी होगी। बात केवल मोकामा या कैराना की नहीं है, शोध किया जाए तो देश में समृद्ध किसानों के गाँवों के आसपास ऐसे सौ से अधिक कस्बे होंगे, जहाँ तीस-चालीस साल पहले काफी रौनक थी, लेकिन अब वहाँ जीवन संकट में है। दरअसल, जिन कस्बों में बदलते समय के साथ उद्योग-धंधों का विकास नहीं हो सका और जो शहर में तब्दील नहीं हो सके, बस यथास्थिति को बचाने के प्रयत्न भर करते रहे, उन सब की हालत वही है जो कैराना या मोकामा की है। कस्बों के संकट के मोटे तौर पर तीन कारण दिखाई दे रहे हैं, जिनके माध्यम से कृषि संस्कृति के संकट को भी समझा जा सकता है। पहला यह कि ऐसे सभी कस्बे मुख्य रूप से आसपास के ग्रामीणों की जरूरतों को पूरा करते हैं और इनकी अर्थव्यवस्था धनी किसानों की क्रयशक्ति पर आधारित होती है। जबकि पिछले तीस-चालीस वर्षों में औद्योगिक उत्पादों की तुलना में कृषि उत्पादों की कीमतें काफी कम बढ़ी हैं और किसानों का मुनाफा कम हुआ है, जिसका सीधा असर उनकी क्रयशक्ति पर पड़ा है (जमाखोरी के कारण जो महँगाई बढ़ती है उसका लाभ किसानों को तो नहीं ही मिलता है)। उनके अलावा धनी किसानों की जीवनशैली भी बदली है और अब वे अपनी जरूरतों के लिए आसपास या थोड़े दूरदराज के छोटे-बड़े शहरों की ओर उन्मुख हुए हैं। इन सब का असर कस्बों के व्यापार पर इतना गहरा पड़ा है कि उनका अर्थगणित ही गड़बड़ा गया है। कस्बों में रोजी-रोटी के गंभीर संकट पैदा हो गए हैं।